ARA: Restawrat il-kwadru titulari tal-kappella ta' Kemmuna
Imtella' Awwissu 16, 2020 - Aġġornata 16 Ta' Awwissu, 2020 8:29am Lura f'postu l-kwadru titulari tal-kappella ta' Kemmuna wara sena ta' restawr estensiv. Il-kwadru bit-titlu 'Ir-Ritorn mill-Eġittu', juri lill-Familja Mqaddsa sejra lura Nazaret mill-Eġittu. Ir-Rettur tal-kappella ta' Kemmuna, Dun Ġużepp Attard, qal li l-figuri li jidhru f'din il-pittura huma Ġesù, Marija, San Ġużepp u l-anġlu, li kollha għandhom rwol importanti f'din il-pittura. "Ġesù qiegħed imexxi kważi kollox HU għax qiegħed fl-ewwel post, però hemm Marija qiegħda żżommm mill-polz lil Ġesù. Is-soltu huwa Ġesù li jaqbad mill-polz lil dawk li fejjaq, li ħeles mill-ħażen jew mid-dnub. Did-darba Marija qiegħda kważi kważi tikkmandah kif għamlet fit-tieġ ta' Kana. Dun Ġużepp spjega li l-anġlu jidher qed ikellem lil San Ġużepp u jgħidlu jirritorna lejn Nazaret minħabba li kien importanti li t-tfulija ta' Ġesu', li f'dan il-kwadru jidher ta' madwar 8 snin, tkun f'Nazaret. L-istoriku tal-arti Sandro Debono qal li dan ix-xogħol tas-seklu 18 hu mnebbah minn inċiżjoni ta' kwadru importanti li kien tpitter minn Giovanni Battista Paggi għall-Knisja ta' Santa Marija degli Angeli f'Genova. "B'xi mod din l-inċiżjoni waslet f'idejn il-pittur li pitter il-kwadru għall-kappella ta' Kemmuna. Kollox jindika li hu Carlo Zimach. Kien qassis. Kien marbut ħafna man-Nadur fil-fatt telaq minn Ħaż-Żebbuġ u mar Nadur u hemmhekk pitter bosta xogħolijiet għall-Knisja tan-Nadur. Nafu b'xogħolijiet li huma iffirmati tiegħu li jinsabu kemm Ħal Għaxaq kif ukoll postijiet oħrajn u permezz tagħhom stajna naslu għal attribuzzjoni ftit iktar iffukata fuq l-awtur ta' dan il-kwadru." Ir-restawratur Pierre Bugeja spjega fiex kien jikkonsistu dan ix-xogħol ta' restawr fuq il-kwadru titulari tal-kappella ta' Kemmuna. "Dan il-kwadru kien stat ħażin, apparti dak li hu estetiku kien jidher skur bil-verniċ u hekk, kellu min-nofs 'l isfel b'diversi ħsarat, kien hemm iż-żebgħa qegħda tinqala', kien hemm partijiet oħra fejn inqalgħet u kien jidher li kien hemm intervent massiv fuq dan il-kwadru." Pierre Bugeja qal li f'interventi li saru fil-passat intuża materjal bħal hard metal li hu materjal prattikament irriversibbli u hu għalhekk li x-xogħol ta' restawr kien wieħed estensiv. Ix-xogħol ta' dan ir-restawr għamel tajjeb għalih il-Bank of Valletta.